MINT ปิดดีลแสนล้าน! เก็บโต๊ะเทนเดอร์ “NH Hotel” หลังรวบหุ้น 94%
MINT ปิดจ๊อบดีลแสนล้าน! เก็บโต๊ะเทนเดอร์ “NH Hotel” รวบหุ้น 94% 
29 ต.ค. 2561

บริษัท ไมเนอร์ อินเตอร์เนชั่นแนล จำกัด (มหาชน) หรือ MINT ระบุว่า ตามที่ที่ประชุมวิสามัญผู้ถือหุ้นครั้งที่ 1/2561 เมื่อวันที่ 9 สิงหาคม 2561 ได้มีมติอนุมัติการลงทุนในบริษัท NH Hotel Group, S.A. โดยการทำคำเสนอซื้อ (Takeover Bid) และการซื้อหุ้นนั้น  คณะกรรมการกำกับหลักทรัพย์และตลาดหลักทรัพย์แห่งประเทศสเปน (CNMV) ได้อนุมัติการทำคำเสนอซื้อดังกล่าว โดยมีระยะเวลาเริ่มรับซื้อหุ้นตั้งแต่วันที่ 8 ตุลาคม 2561 และสิ้นสุดเมื่อวันที่ 22 ตุลาคม 2561
โดย ปัจจุบันบริษัทมีสัดส่วนการถือหุ้นในบริษัท NH Hotel Group, S.A. รวมทั้งสิ้น 369,165,609 หุ้น คิดเป็นร้อยละ 94.1 ของทุนทั้งหมด โดยเป็นหุ้นจากการทำคำเสนอซื้อจำนวน 187,289,383 หุ้น คิดเป็นร้อยละ 47.8 และหุ้นที่ถืออยู่ก่อนทำคำเสนอซื้อ จำนวน 181,876,226 หุ้น คิดเป็นร้อยละ 46.4
อนึ่งก่อนทำคำเสนอซื้อ  MINT ได้ถือหุ้นอยู่ในบริษัท NH Hotel Group SA. บริษัทจดทะเบียนในตลาดหลักทรัพย์แมดริดจำนวน 181,876,226 หุ้น หรือ 46.4% ของทุนจดทะเบียน ภายหลังจากการเข้าซื้อหุ้นจากกลุ่ม Oceanwood ซึ่งเป็นผู้ถือหุ้นอันดับที่ 2 และ Tangia Spain, S.L.U. คิดเป็นมูลค่าการลงทุน 40,000-45,000 ล้านบาท โดยมูลค่าการลงทุนเข้าถือหุ้นทั้งหมด 94% จะอยู่ที่ 90,000–100,000 ล้านบาท